IZVEDBENI SKLEP KOMISIJE (EU) 2022/575

z dne 6. aprila 2022

o nujnih ukrepih za preprečevanje vnosa slinavke in parkljevke v Unijo s pošiljkami sena in slame iz tretjih držav ali z ozemelj ter razveljavitvi Izvedbene uredbe (EU) 2020/2208

(notificirano pod dokumentarno številko C(2022) 2078)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti člena 261(1), točka (b), Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (2) in zlasti člena 128(1) Uredbe,

ob upoštevanju naslednjega:

(1) Slinavka in parkljevka je huda, zelo nalezljiva virusna bolezen živine, ki ima lahko znaten gospodarski učinek na kmetijski sektor in se lahko hitro razširi s kontaminiranimi rastlinskimi materiali, vključno s senom in slamo.

(2) Seno in slama sta edina rastlinska materiala, za katera so bile omejitve za vstop njunih pošiljk v Unijo določene v Uredbi Komisije (ES) št. 136/2004 (3), ki se je uporabljala do 20. aprila 2021. V Unijo so tako lahko vstopile samo pošiljke sena in slame iz tretjih držav ali z ozemelj iz Priloge V k Uredbi (ES) št. 136/2004. Glede na tveganje, ki ga navedena materiala predstavljata za širjenje slinavke in parkljevke, je primerno, da so take omejitve še naprej določene v pravu Unije.

(3) Novi zakonodajni okvir za zdravje živali, vzpostavljen z Uredbo (EU) 2016/429, ki se uporablja od 21. aprila 2021, bi moral zagotoviti nemoten prehod z zahtev iz že obstoječih aktov Unije, vključno s tistimi, ki se nanašajo na vstop rastlinskih materialov v Unijo, saj so se izkazale za učinkovite. Zato bi bilo treba cilj in vsebino navedenih že obstoječih pravil ohraniti v pravilih iz tega sklepa do sprejetja znanstvenega mnenja Evropske agencije za varnost hrane (EFSA) o oceni tveganja za zdravje živali zaradi vnosa slinavke in parkljevke in drugih bolezni kategorije A iz člena 1(1) Izvedbene uredbe Komisije (EU) 2018/1882 (4) v Unijo s pošiljkami sena in slame iz tretjih držav ali z ozemelj.

(4) Zato je treba v tem sklepu določiti seznam tretjih držav ali ozemelj, s katerih je dovoljen vstop pošiljk sena in slame v Unijo. Pri takem seznamu bi bilo treba upoštevati seznam iz Priloge V k Uredbi (ES) št. 136/2004 in seznam iz Priloge II k Izvedbeni uredbi Komisije (EU) 2021/404 (5) glede tretjih držav, njihovih ozemelj ali območij, s katerih je dovoljen vstop pošiljk kopitarjev v Unijo zaradi njihovega ugodnega zdravstvenega statusa živali, med drugim glede slinavke in parkljevke. Da ne bi prišlo do motenj v trgovini in zaradi jasnosti, bi bilo treba pripraviti tudi ločen seznam tretjih držav ali ozemelj, s katerih je dovoljen vstop pošiljk peletirane slame, namenjene sežigu v obratu, v Unijo.

(5) Da se prepreči stik pošiljk peletirane slame, namenjene sežigu, z živalmi, dovzetnimi za slinavko in parkljevko, bi bilo treba v tem sklepu določiti tudi stroge ukrepe za zmanjšanje tveganja za dostavo takih pošiljk v namembni obrat v Uniji. Take pošiljke bi bilo treba dati v posebni carinski postopek iz člena 210, točka (a), Uredbe (EU) št. 952/2013 Evropskega parlamenta in Sveta (6), njihov prevoz bi bilo treba spremljati v skladu z Delegirano uredbo Komisije (EU) 2019/1666 (7) z računalniško podprtim sistemom upravljanja informacij za uradni nadzor (IMSOC) iz člena 131 Uredbe (EU) 2017/625 ter bi jih bilo treba dostaviti neposredno z mejne kontrolne točke vstopa v Unijo v namembni obrat v Uniji, kjer bo njihova vsebina sežgana.

(6) Oznake KN za seno in slamo so določene v poglavju 12 Priloge k Izvedbeni uredbi Komisije (EU) 2021/632 (8) in bi jih bilo zato treba upoštevati v tem sklepu.

(7) Zaradi poenostavitve in pravne jasnosti bi bilo treba Izvedbeno uredbo Komisije (EU) 2020/2208 (9), ki trenutno dovoljuje uvoz pošiljk sena in slame iz Velike Britanije in kronskih odvisnih ozemelj v Unijo, razveljaviti, navedena ozemlja pa navesti v delu 1 Priloge k temu sklepu.

(8) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Predmet urejanja in področje uporabe Ta sklep določa nujne ukrepe za vstop pošiljk sena in slame iz tretjih držav in z ozemelj v Unijo.

Člen 2 Zahteve za vstop pošiljk sena in slame v Unijo 1. Pošiljke slame (oznaka KN ex 1213 00 00) iz poglavja 12 Priloge k Izvedbeni uredbi (EU) 2021/632 ali sena (oznaka KN: ex 1214 90) iz poglavja 12 navedene priloge smejo vstopiti v Unijo le, če take pošiljke izvirajo iz tretjih držav ali z ozemelj, navedenih v delu 1 Priloge k temu sklepu. 2. Z odstopanjem od odstavka 1 smejo pošiljke peletirane slame, namenjene sežigu v obratu, vstopiti v Unijo, če izpolnjujejo naslednje pogoje: (a) izvirajo iz tretjih držav ali z ozemelj, navedenih v delu 2 Priloge; (b) ob vstopu v Unijo se dajo v posebni postopek iz člena 210, točka (a), Uredbe (EU) št. 952/2013; njihov prevoz se spremlja v skladu z Delegirano uredbo (EU) 2019/1666 z računalniško podprtim sistemom upravljanja informacij za uradni nadzor (IMSOC) iz člena 131 Uredbe (EU) 2017/625; in se dostavijo neposredno z mejne kontrolne točke vstopa v Unijo v namembni obrat v Uniji, kjer bo njihova vsebina sežgana.

Člen 3 Razveljavitev Izvedbena uredba (EU) 2020/2208 se razveljavi.

Člen 4 Naslovniki Ta sklep je naslovljen na države članice.

V Bruslju, 6. aprila 2022 Za Komisijo Stela KIRIAKIDES članica Komisije

(1) UL L 84, 31.3.2016, str. 1.

(2) UL L 95, 7.4.2017, str. 1.

(3) Uredba Komisije (ES) št. 136/2004 z dne 22. januarja 2004 o postopkih za veterinarske preglede proizvodov, uvoženih iz tretjih držav, na mejnih kontrolnih točkah Skupnosti (UL L 21, 28.1.2004, str. 11).

(4) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).

(5) Izvedbena uredba Komisije (EU) 2021/404 z dne 24. marca 2021 o določitvi seznamov tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429 Evropskega parlamenta in Sveta (UL L 114, 31.3.2021, str. 1).

(6) Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

(7) Delegirana uredba Komisije (EU) 2019/1666 z dne 24. junija 2019 o dopolnitvi Uredbe (EU) 2017/625 Evropskega parlamenta in Sveta glede pogojev za spremljanje prevoza in prispetja pošiljk določenega blaga od mejne kontrolne točke prispetja do obrata v namembnem kraju v Uniji (UL L 255, 4.10.2019, str. 1).

(8) Izvedbena uredba Komisije (EU) 2021/632 z dne 13. aprila 2021 o določitvi pravil za uporabo Uredbe (EU) 2017/625 Evropskega parlamenta in Sveta glede seznamov živali, proizvodov živalskega izvora, zarodnega materiala, živalskih stranskih proizvodov in pridobljenih proizvodov, sestavljenih proizvodov ter sena in slame, za katere velja uradni nadzor na mejnih kontrolnih točkah, ter o razveljavitvi Izvedbene uredbe Komisije (EU) 2019/2007 in Odločbe Komisije 2007/275/ES (UL L 132, 19.4.2021, str. 24).

(9) Izvedbena uredba Komisije (EU) 2020/2208 z dne 22. decembra 2020 o vključitvi Združenega kraljestva med tretje države, iz katerih je dovoljen uvoz pošiljk sena in slame v Unijo (UL L 438, 28.12.2020, str. 21).